
REFERAT
Existenţa unui număr mare de câini  fără stăpân sau cu tutelă parţială, pe raza municipiului Timişoara, creează disconfort prin agresiuni de natură fizică/psihică asupra populaţiei de diverse vârste, prin înmulţirea excesivă a acestora precum şi răspândirea de diverse maladii infecto-contagioase, parazitare şi alte zoonoze.


Acesta este motivul pentru care, la începutul anului 2005, s-a încheiat un Protocol de colaborare între Primăria Municipiului Timişoara şi Asociaţia de protecţie a animalelor „ECOVET”. În cadrul acestui parteneriat, în data de 20.04.2005, a avut loc în Timişoara Simpozionul cu tema „Controlul reproducţiei populaţiei canine”. La această întâlnire, Asociaţia de protecţia animalelor „ECOVET” a prezentat un proiect privind controlul populaţiei canine din municipiul Timişoara cu mai multe puncte: identificarea câinilor aflaţi sub „protecţia parţială”, activităţi de prindere şi transport către centrul medical, individualizarea câinilor, informarea şi educarea populaţiei etc.


În scopul realizării managementului populaţiei canine în municipiul Timişoara, propunem realizarea de către specialiştii medici veterinari ai Asociaţiei de protecţia animalelor „ECOVET” a acţiunilor de identificare şi individualizarea câinilor, a tratamentelor de parazitare şi vaccinare, de sterilizare şi eutanasiere.

În acest sens, propunem participarea Consiliului Local în calitate de coorganizator al activităţilor din cadrul Proiectului privind controlul reproducţiei populaţiei canine din municipiul Timişoara – organizat de Asociaţia de Protecţia Animalelor „ECOVET” şi alocarea sumei de 5000 lei RON din Capitolul 63.02.05- Grădini, parcuri, zone verzi – „Activităţi ecologice”.


Justificarea şi decontarea cheltuielilor ocazionate de organizarea acestor acţiuni se vor realiza numai pe bază de acte doveditoare, conform legii.

